Oekraïne wil einde aan oorlog maakPres. Wolodimir Zelenski (Foto: Sergei SUPINSKY/AFP) Die Oekraïense president, Wolodimir Zelenski, het Saterdag weer gevra dat ’n ontmoeting met die Russiese leier, Wladimir Poetin, gereël word in ’n poging om “’n einde aan die oorlog te maak”. “Ek dink wie ook al hierdie oorlog begin het, sal dit kan beëindig,” het hy op ’n nuuskonferensie in Kiëf gesê. Hy is “nie bang om” Poetin te ontmoet nie as dit tot ’n vredesooreenkoms tussen Rusland en die Oekraïne sou lei, het hy bygevoeg. “Ek het van die begin af aangedring op samesprekings met die Russiese president. Dit is nie dat ek hom wil ontmoet nie, dit is dat ek hom moet ontmoet om hierdie konflik op diplomatieke wyse te besleg.” Die Amerikaanse minister van buitelandse sake, Antony Blinken, sal Kiëf Sondag besoek, die dag waarop die Russiese inval in Oekraïne sy derde maand ingaan. Die Amerikaanse minister van verdediging, Lloyd Austin, sal die land ook besoek. Dit sal die eerste amptelike besoek deur Amerikaanse regeringsamptenare wees sedert die inval op 24 Februarie. Zelenski het planne van die VN se sekretaris-generaal, Antonio Guterres, om Moskou Dinsdag, voor Kiëf, te besoek, veroordeel. “Dit is eenvoudig verkeerd om eers na Rusland te gaan en dan na Oekraïne,” het hy gesê. “Daar is geen geregtigheid en geen logika in hierdie volgorde nie.” Zelenski het sy waarskuwing herhaal dat hulle samesprekings sou verbreek as Rusland die oorblywende Oekraïense soldate in die beleërde Swartsee-hawe Marioepol sou doodmaak. “As ons manskappe in Marioepol vermoor word en as hierdie pseudo-referendums in die (suidelike) streek van Kherson georganiseer word, sal Oekraïne aan enige onderhandelingsproses onttrek.” Hy is gereed om Oekraïense soldate wat die stad “in watter hoedanigheid ook al” verdedig, uit te ruil in ŉ poging om “hierdie mense wat hulself in ’n aaklige situasie bevind, te red”. Agt dood in Odessa Verder wes het ’n missiel ’n residensiële gebou in die Swartsee-hawe van Odessa getref en agt mense, onder wie ’n drie maande oue baba, is dood en minstens 18 gewond. Rusland se ministerie van verdediging het ook gesê dat dit ’n groot depot met buitelandse wapens naby Odessa geteiken het, aanvalle wat ŉ einde gemaak het aan die relatiewe kalmte wat die stad sedert die begin van die oorlog beleef het. Westerse moondhede het Rusland in die verlede daarvan beskuldig dat hulle sulke beskuldigings maak as dekmantel vir of om die aandag af te lei van aanvalle wat sy eie magte beplan. Daar was oornag nuwe aanvalle in Oekraïne se tweede grootste stad, Kharkiv, in die noordooste. “Dit was ’n angswekkende nag,” sê Yelena, met swart pofferige sakke onder rooi gehuilde oë. Inwoners daar het gesê Russiese aanvalle kan enige uur, dag of nag kom. “Alles het geskud,” onthou sy. “Daar was twee aanvalle, later was daar nog; ons kon nie meer slaap nie en het die hele nag in die gang deurgebring.” Die goewerneur van die Kharkiv-streek, Oleg Sinegubov, het op Telegram gesê Oekraïense magte het drie dorpe naby die Russiese grens teruggeneem ná “hewige gevegte” waarin twee mense dood is. Verdere ontruimings In die nabygeleë Lugansk het goewerneur Sergiy Gaidai gesê “aanvalle vind ononderbroke plaas” en het mense naby die front aangeraai om “te ontruim as jy die kans het”. Die jongste gevegte kom ’n dag nadat ’n senior Russiese militêre offisier die begin van “die tweede fase van die spesiale operasie” aangekondig het. “Een van die take van die Russiese weermag is om volle beheer oor die Donbas en die suide van Oekraïne te vestig,” het genl.maj. Rustam Minnekaev gesê. Russiese magte, wat van om Kiëf en die noorde van Oekraïne onttrek het nadat hulle gedwarsboom was in hul pogings om die hoofstad in te neem, beset reeds ’n groot deel van die oostelike Donbas-streek en die suide. Minnekaev het gesê die fokus is om “’n deurgang op land na die Krim (wat Rusland in 2014 geannekseer het) te verskaf” en moontlik na Transnistrië, ’n wegbreek pro-Russiese streek van Moldowa (voorheen Moldawië) waar die generaal beweer het dat Russiessprekende inwoners “onderdruk word”.